Document ID: 32010R0017

KOMISJONI MÄÄRUS (EL) nr 17/2010,
8. jaanuar 2010,
millega muudetakse määrust (EÜ) nr 690/2008 seoses Itaalia Veneetsia provintsi tunnustamisega Erwinia amylovora (Burr.) Winsl. et al. suhtes kaitstava alana
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 2 lõike 1 punkti h,
ning arvestades järgmist:
(1)
Komisjoni 4. juuli 2008. aasta määrusega (EÜ) nr 690/2008, millega tunnistatakse kaitstavaid alasid, mis ühenduses taimetervise ohtudega tõenäolisemalt kokku puutuvad, (2) on teatavad liikmesriigid või liikmesriikide teatavad piirkonnad tunnistatud teatavate kahjulike organismide suhtes kaitstavateks aladeks.
(2)
Määrusega (EÜ) nr 690/2008 tunnistati kuni 31. märtsini 2010 Itaalia Veneto piirkonna teatavad osad kahjuliku organismi Erwinia amylovora (Burr.) Winsl. et al. suhtes kaitstavaks alaks.
(3)
Pärast tähelepanekuid, mis komisjon oli teinud selle kahjuliku organismi esinemise kohta Veneto piirkonna teatavates osades 31. augustist kuni 11. septembrini 2009 kestnud kontrollkäigul Itaalias, teatas Itaalia 23. oktoobril 2009 komisjonile Veneto piirkonnas 2009. aasta septembris ja oktoobris teostatud viimase vaatluse tulemused selle kahjuliku organismi esinemise kohta. Viimase vaatluse tulemused näitavad, et Veneetsia provintsis on 14 kohta, kus kõnealune kahjulik organism on esinenud vähemalt viimasel kolmel järjestikusel aastal, vaatamata Itaalia ametiasutuste võetud vastumeetmetele. Järelikult ei ole kõnealused meetmed osutunud tõhusaks.
(4)
Viimase vaatluse tulemusi arutati 19. ja 20. oktoobril 2009 taimetervise alalise komitee kohtumisel. Jõuti järeldusele, et Erwinia amylovora (Burr.) Winsl. et al. esinemist tuleb Veneetsia provintsis pidada tõendatuks. Seetõttu ei tohiks seda provintsi enam tunnustada kõnealuse kahjuliku organismi suhtes kaitstava alana.
(5)
Seepärast tuleks määrust (EÜ) nr 690/2008 vastavalt muuta.
(6)
Käesolevas määruses ette nähtud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 690/2008 I lisa punkti b alapunkti 2 teises veerus asendatakse teine taane järgmisega:
„-
ja kuni 31. märtsini 2010 Iirimaa, Itaalia (Apuulia, Emilia-Romagna (Parma ja Piacenza provints), Lombardia (välja arvatud Mantua provints), Veneto (välja arvatud Rovigo ja Veneetsia provints, Castelbaldo, Barbona, Piacenza d’Adige, Vescovana, S. Urbano, Boara Pisani ja Masi omavalitsusüksused Padova provintsis ja kiirteest A4 lõuna pool asetsev piirkond Verona provintsis)), Leedu, Sloveenia (välja arvatud Gorenjska, Koroška, Maribor ja Notranjska piirkond), Slovakkia (välja arvatud omavalitsusüksused Blahová, Horné Mýto ja Okoč (Dunajská Streda maakond), Hronovce ja Hronské Kľačany (Levice maakond), Málinec (Poltári maakond), Hrhov (Rožňava maakond), Veľké Ripňany (Topoľčany maakond), Kazimír, Luhyňa, Malý Horeš, Svätuše ja Zatín (Trebišovi maakond))”.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. jaanuar 2010

Labels: 20
18
16
6